Tom Behnke (FP), 1998-10-20:
Da jeg kom i Folketinget tilbage i 1990, havde jeg været nogle år i politiet og i den forbindelse arbejdet nogle år på Vesterbro og bl.a. arbejdet meget med narkomaner og prostituerede.
Da jeg kom i Folketinget, havde jeg to klare mål foran mig: Det ene var at få overbevist Folketinget om, at narkomaner ikke nødvendigvis er kriminelle, men syge mennesker, der har brug for hjælp, og når vi betragter dem som syge mennesker, der har brug for hjælp, løser vi de andre problemer.
Det er lykkedes.
Vi mangler så den sidste fase i forhold til narkomanerne, og det er formentlig det, vi kommer til at diskutere senere i denne samling, nemlig udlevering af heroin til de narkomaner, der ikke kan eller vil i behandling lige her og nu.
Når det er på plads, er den del af mit mål opfyldt.
Det andet, jeg ønskede at få opfyldt i forbindelse med, at jeg blev valgt ind i Folketinget, var en afkriminalisering af hele prostitutionsområdet, for jeg kunne via mit arbejde se, at den lovgivning, der var, i virkeligheden var til større skade for de prostituerede, end den var til gavn for de prostituerede, og dermed var der ingen tvivl for mig om, at det gjaldt om så hurtigt som muligt at få ophævet de bestemmelser, der kriminaliserer den prostituerede.
Den prostituerede lider mere skade end gavn af, at man har en sådan lovgivning, og prostitutionen er der jo, hvad enten vi kan lide det eller ej.
Så man kan sige, at af de to store visioner, jeg havde, da jeg blev valgt ind i Folketinget, er den ene stort set opfyldt, og den anden er nu i øjeblikket i gang med at blive opfyldt, og det er jo dejligt at se.
Det er dejligt at se, at regeringen har været klar til at tage dette skridt i forhold til at få forbedret forholdene for de prostituerede, for det er jo det, der kommer til at ske.
De prostituerede får nogle helt andre, forbedrede arbejdsvilkår, og det kan vi kun støtte.
Jeg er også helt enig med den radikale ordfører i, at vi med dette lovforslag får gjort op med noget af dobbeltmoralen. Der ligger også en dobbeltmoral i, at man på den ene side siger, at prostitution er ulovlig, men at skatteministeren på den anden side alligevel gerne vil havde skatter og afgifter af de indtægter, der er ved den.
På den måde har der også været dobbeltmoral med i spillet, så det er på alle måder et godt forslag, hvor vi får afkriminaliseret selve prostitutionen. Så er der hele den del af forslaget, der handler om, at man for at beskytte de prostituerede under 18 år og for at forhindre, at der er prostituerede under 18 år - for det er vel ikke kun for at beskytte dem, det er vel egentlig for at undgå, at der er nogen under 18 år, der overhovedet begynder på at være prostituerede - vil kriminalisere kunden.
I princippet er vi i Fremskridtspartiet enige i det, fordi det er nok dér, vi skal tage fat, hvis vi skal prøve at gøre noget for at undgå, at der er unge under 18 år, der starter med at være prostituerede.
Vi sender det klare, utvetydige signal til befolkningen, at det er ulovligt, og gør man det, bliver man straffet.
Se, hvis der ikke er nogen kunder, så er der formentlig heller ikke så mange, der tilbyder varen.
Men det er en problematisk bestemmelse, sådan som den er formuleret.
Jeg tror ikke på, at vi på noget tidspunkt får en situation, hvor den prostituerede eller kunden vil samarbejde i det spørgsmål og sige: Det er rigtigt.
Vi har nu været sammen en 4-5 gange, og det har hver gang kostet så og så meget.
Hverken kunden eller den prostituerede vil være interesseret i, at disse sager bliver opklaret, og derfor er det problematisk.
Men jeg synes, man skal gøre forsøget alligevel.
Så er jeg glad for, at hele forslaget bygger på og understreger elementet af den personlige frihed, nemlig at man fastholder forbudet mod alfonseri og rufferi og på den måde fastholder, at det kun lige præcis er med hensyn til dem, der frivilligt er prostituerede, man går ind og lovliggør det.
Jeg synes også, det er godt, at man sideløbende med dette forslag går ind og hjælper alle dem, der ufrivilligt er prostituerede.
Man gør det ikke så meget i forslaget her i sig selv, men i anden lovgivning har man taget fat på at gøre noget for de mindreårige prostituerede.
Vi sætter med forslaget streg under, at alfonseri vil vi ikke være med til, for det er jo også en tvungen form for prostitution, der foregår.
Vi tager fat på problemet med de prostituerede, der er prostituerede på grund af misbrugsproblemer, hovedsagelig narkoprostituerede, og på de årsager, der er til, at de er prostituerede, så vi på den måde kan få dem ud af deres prostitution og ud af deres narkotikamisbrug.
Vi tager også fat på dem, der er prostituerede på grund af sociale problemer, og får rettet op på de ting, således at de ikke er tvunget til at være prostituerede.